Minem fruntliicken gruth myth vormoghe alles ghudenn stets vorghesannth. Ersamen, vorsichtighenn vnndt wyssem herenn, bysunder ghudenn frunde, leuen naberenn vnndt ghunre. Alss ick denne juwen ersammen wijssheidenn woll er gheschreuenn hebbe, so weren hir nv by my tho Wyborch vppere boden vann weghenn dess grotfurstenn vann Moskow vnndt der houethlude tho Nowgarde, vormenende denn frede to vorlenghende. Alss dat alsso nijcht tholannghenn mochte, sijn sehe wedderumb nha Nowgarde ghetoghen, so dat dat nagebleuenn yss. Suss leet yck enenn ghessellen, ghenometh Peter Kock, myth ssolte vnndt ander ware kamenn, hir vmb to stannde, de hir alsso ene tijdt langk lack, vorwachtende Russker koeplude. Alss de so hast nycht enn quemenn, do drennghede yck ene, dat he muste ijnn de Nv sseghelenn vnndt yss vort nha Nowgarde ghetoghenn, de ghudere tho slitennde, inn sulker menynnghe, dat de frede solde hebben bestannde ghebleuenn. Nv yd alsso steit, iss mynn begher, gy de juwen willen wernenn, dat sehe inn de Nv oft tor Narwe nicht enn sseghelenn myth kopennschopp ofte ware, wente ick ys vann daghe to daghe volkes vth Swedenn vorwachtennde. Queme jemant dar ouert in schadenn, denn mochte he beholdenn, vnndt droffte nemande dar ouer klaghenn, vnndt oft denne jemant wolde heren Euerde vann der Lippe, juwen mede raedt stalbrodere, dar mede vordenckenn offte em dat vorkerenn, dat yck denn vorschrevenn Peter Kock ghedrunnghen hebbe in de Nv to sseghelennde edder van Reual latenn here kamenn, de deyth em vnrecht vnndt to kort, wente id heren Euerdt vorscreuen nycht witlick ys, kenne id Godt allmechtigh, de juwe ersame wyssheide langhe ghesundt inn vorhopeder vollmacht mote bewaren. Gegeuenn vppe Wyborch amme sondaghe vor Margharete imme lxxx:tenn jare. Erick Axelsson tho Langhenö, ritter, hoethmann vppa Wyborch.